EUROOPAN KOMISSIO Bryssel 24.7.2017 JOIN(2017) 31 final YHTEINEN TIEDONANTO EUROOPAN PARLAMENTILLE JA NEUVOSTOLLE EU:N AFGANISTAN-STRATEGIAN OSATEKIJÄT



EU:N AFGANISTAN-STRATEGIAN OSATEKIJÄT Tarkoitus Euroopan unioni (EU) ja sen jäsenvaltiot ovat vuodesta 2001 lähtien tehneet yhteistyötä Afganistanin ja laajemman kansainvälisen yhteisön kanssa edistääkseen yhteisen strategisen etunsa mukaisesti ääriliikkeiden ja terrorismin torjuntaa ja tukeakseen samalla rauhan saavuttamista ja kehitystä maassa. Viime vuosien aikana Afganistanin turvallisuustilanne on kuitenkin heikentynyt, ja kapinallisten ja terroristien aiheuttama paine on kasvanut. Tietyistä parannuksista huolimatta demokraattiset instituutiot ja vaalien oikeudellinen kehys ovat edelleen heikkoja. Ihmisoikeustilanne on erityisesti naisten ja lasten osalta epävakaa. Afganistanin taloudellinen ja sosiaalinen tilanne on kehittynyt, mutta taloudellisen ympäristön hauraus, infrastruktuurin puute ja naapurimaista palaavien afganistanilaisten suuri määrä ovat vaarantaneet saavutetun edistyksen. Lisäksi turvattomuuden lisääntyminen ja taloudellisten näkymien puute on saanut monet afganistanilaiset lähtemään maasta, mikä on johtanut erityisesti Eurooppaan suuntautuvien laittomien muuttovirtojen lisääntymiseen. Jotta voitaisiin ratkaista Afganistanin tämänhetkiset haasteet ja noudattaa ulkoasiainneuvoston 18. heinäkuuta 2016 antamia päätelmiä, EU:lla ja sen jäsenvaltioilla on oltava aidosti kokonaisvaltainen strategia, jolla tuetaan maan kehitystä kohti itsenäisesti toimeentulevaa ja kestävää valtiota. Tässä uudessa strategiassa keskitytään luomaan tarvittavat edellytykset sellaista poliittista prosessia varten, joka voi avata tietä poliittisen ratkaisun löytämiselle konfliktiin. Samalla tähdätään maan instituutioiden ja talouden kehittämiseen, jotta voidaan parantaa sen selviytymisvalmiuksia ja vähentää epävakautta, ja pyritään löytämään ratkaisuja muuttoliikekysymyksiin. 1. Poliittinen tausta Afganistanin taloudellinen ja sosiaalinen kehitys on mennyt eteenpäin. Esimerkiksi perusterveydenhuollon saatavuus, perusopetus ja naisten vaikutusvallan vahvistaminen ja edustus ovat viimeksi kuluneiden 15 vuoden aikana kehittyneet merkittävästi. BKT asukasta kohti on viisinkertaistunut, ja elinajanodote on noussut lähes 15 vuotta. Nyt on kuitenkin havaittavissa, että saavutettu edistys on vaarassa murentua. Afganistanissa vuonna 2015 kolmella alalla (politiikka, turvallisuus ja talous) tapahtunut siirtymä lisäsi valtioon kohdistuvaa painetta, viivästytti rauhan saavuttamista ja vaaransi siihen mennessä saavutetun kehityksen. Afganistanin turvallisuustilanne on yhä epävakaampi, ja sen ongelmana on hauras taloustilanne ja heikko hallinto. Tässä yhteydessä alueellisella dynamiikalla on tärkeä asema erityisesti turvallisuuden mutta myös talouden suhteen. Samanaikaisesti Afganistanin yhteiskuntaan kohdistuu huomattavaa painetta sen vuoksi, että maahan lähinnä Pakistanista ja Iranista palaavien kansalaisten määrä on kasvanut ennennäkemättömällä tavalla, eikä palaajilla välttämättä ole henkilökohtaisia asiakirjoja. Lisäksi heikkenevä turvallisuustilanne, poliittinen epävakaus ja talouskriisi ovat johtaneet Eurooppaan suuntautuvan muuttoliikkeen lisääntymiseen. Näiden haasteiden ratkaisemiseksi kansainvälinen yhteisö vahvisti vuonna 2016 jatkavansa Afganistanin tukemista. Varsovassa heinäkuussa 2016 pidetyssä Naton huippukokouksessa vahvistettiin kansainvälinen tuki rauhan ja vakauden edistämiselle ja annettiin turvallisuussektoria koskevia vuoteen 2020 ulottuvia taloudellisia sitoumuksia. Brysselissä lokakuussa 2016 järjestetyssä Afganistan-konferenssissa kansainvälinen yhteisö takasi poliittisen tuen jatkumisen ja lupasi 13,6 miljardia euroa taloudellista tukea Afganistanin kehitysohjelmalle saman ajan kuluessa. Brysselin konferenssissa vahvistettu EU:n yhteinen lupaus on 5 miljardia euroa, mikä tekee EU:sta kokonaisuudessaan Afganistanin suurimman kehitysyhteistyökumppanin. Alueelliset sidosryhmät ja kansainvälinen yhteisö vahvistivat sitoutumisensa poliittiseen prosessiin, joka tähtää sovintoon ja kestävään rauhaan. Lisäksi EU:n ja Afganistanin kumppanuutta ja kehitystä koskevassa yhteistyösopimuksessa, joka allekirjoitettiin 18. helmikuuta 2017, vahvistettiin EU:n sitoutuminen Afganistanin kehitykseen sen ”muutoksen vuosikymmenen” (2015–2024) aikana. Sopimus muodostaa EU:n tuen kehyksen ja mahdollistaa virallisten vuoropuhelujen käynnistämisen useilla aloilla. Kestävän kehityksen toimintaohjelma Agenda 2030 (Agenda 2030) ja sen 17 kestävän kehityksen tavoitetta tarjoavat uuden yhteisten tavoitteiden viitekehyksen kehitysmaiden ja kehittyneiden maiden välille. Tavoitteilla on vaikutuksia myös Afganistanin kehitysuraan ja EU:n sille suuntaamaan tukeen. Myös uusi kehityspolitiikkaa koskeva eurooppalainen konsensus perustuu Agenda 2030:n painopisteisiin ja luo EU:lle ja sen jäsenvaltioille uuden yhteisen kehityspolitiikan vision, jolla on merkitystä Afganistanin kannalta. EU jatkaa Afganistanin tukemista poliittisesti, taloudellisesti ja turvallisuuteen liittyvissä asioissa. Uuden strategian perustana ovat edelleen rauhan, turvallisuuden ja kehityksen muodostamat ensisijaiset ja toisiinsa liittyvät haasteet. 2. Tavoitteet Kun otetaan huomioon edellä luetellut haasteet ja tähän mennessä saadut tulokset, mukaan lukien EU:n edellinen strategia, EU:n olisi keskityttävä toisiaan vahvistaviin tavoitteisiin aloilla, joilla se voi tuoda eniten lisäarvoa. Tällaisia aloja ovat 1.rauhan, vakauden ja alueellisen turvallisuuden edistäminen

2.demokratian, oikeusvaltioperiaatteen ja ihmisoikeuksien lujittaminen sekä hyvän hallintotavan ja naisten vaikutusvallan vahvistamisen edistäminen 3.taloudellisen ja inhimillisen kehityksen tukeminen sekä 4.muuttoliikkeeseen liittyvien haasteiden ratkaiseminen. 2.1. Rauhan, vakauden ja alueellisen turvallisuuden edistäminen Edistetään osallistavaa poliittista prosessia, joka johtaa neuvotteluteitse saavutettavaan rauhanratkaisuun; torjutaan huumausaineteollisuudesta, laittomasta kaivostoiminnasta ja muista laittoman talouden aloista aiheutuvia uhkia; tuetaan korruption torjuntaa; vaalitaan alueellista ympäristöä, joka edistää afganistanilaisten johtamaa ja omakseen kokemaa rauhanprosessia tukemalla yhteisymmärrystä keskeisten alueellisten viranomaisten välillä ja avustamalla hallitusta ja kansalaisyhteiskuntaa. Rauhan saavuttaminen Afganistanissa on vaikeaa. Vakava konflikti on jatkunut maassa vuosikymmenten ajan. Ulkopuolisten joukkojen osallistuminen tilanteeseen yhdistettynä sisäisiin selkkauksiin on johtanut monimutkaiseen konfliktitilanteeseen, joka on mahdollista ratkaista vain poliittisin keinoin. Rauha on talouskasvun edellytys: ilman rauhaa ei voi olla kestävää kehitystä. Tähän päämäärään on pyritty useiden viime vuosien aikana toteutettujen alueellisten ja kansainvälisten rauhanaloitteiden avulla. Niihin kuuluu myös Afganistanin hallituksen kesäkuussa 2017 käynnistämä Kabulin prosessi rauhaa ja turvallisuutta koskevan yhteistyön edistämiseksi. Prosessi kokoaa yhteen useita alueellisia ja kansainvälisiä sidosryhmiä ja voi antaa uutta pontta rauhanomaiseen ratkaisuun tähtääville pyrkimyksille. Jotta rauhanprosessi voi onnistua, sen on oltava osallistava, afganistanilaisten johtama ja heidän omakseen kokema. Sen olisi edustettava kaikkia kansalaisia ja heidän oikeutettuja etujaan siihen, että säilytetään maan yhtenäisyys, suvereniteetti, alueellinen koskemattomuus ja yhtäläiset oikeudet kaikille maan perustuslain mukaisesti. Tällaisen prosessin on johdettava väkivallasta luopumiseen ja kaikkien kansainväliseen terrorismiin liittyvien yhteyksien katkaisemiseen sekä perustuslain, myös sen ihmisoikeussäännösten ja erityisesti naisten ja lasten oikeuksien, noudattamiseen. Huomattavana ja kriittisenä haasteena valtion pitkän aikavälin vakaudelle ja kestävyydelle ovat myös korruptio ja laiton talous, etenkin huumausaineet ja laiton kaivostoiminta. Lisäksi ne ovat merkittävä tulonlähde hallituksen vastaisille joukoille ja rikollisverkostoille. EU ja sen jäsenvaltiot ovat valmiita antamaan vahvaa tukea rauhan saavuttamiselle Afganistanissa. Tätä varten ne jatkavat tiiviistä yhteistyötä asianomaisten kansainvälisten sidosryhmien, erityisesti YK:n ja Naton kanssa. Siksi EU:n aloitteisiin tällä alalla olisi sisällyttävä seuraavia osa-alueita: ·Tuetaan afganistanilaisten johtamaa ja omakseen kokemaa rauhan ja sovinnon prosessia, joka johtaa poliittiseen ratkaisuun, jolla vältetään väkivalta, katkaistaan kaikki yhteydet terrorismiin sekä kunnioitetaan ihmisoikeuksia, erityisesti konfliktin uhrien ja varsinkin naisten ja lasten oikeuksia. ·Edistetään kansainvälistä ja alueellista yhteisymmärrystä tällaisesta afganistanilaisten johtamasta ja omakseen kokemasta rauhanprosessista. ·Varmistetaan EU:n korkean tason osallistuminen Afganistaniin liittyviin alueellisiin/kansainvälisiin rauhanaloitteisiin, kuten Kabulin prosessiin rauhaa ja turvallisuutta koskevan yhteistyön edistämiseksi. ·Kehitetään Afganistanin hallituksen valmiuksia olla yhteydessä kaikkiin tahoihin, jotka osallistuvat vilpittömiin neuvotteluihin rauhasta ja sovinnosta, muun muassa tukemalla korkeaa rauhanneuvostoa ja Afganistanin hallituksen ja Hezb-e-Islamin välisen rauhansopimuksen täytäntöönpanoa. ·Edistetään Afganistanin ja sen naapurimaiden alueellista (taloudellista) yhteistyötä. ·Lujitetaan Afganistanin toteuttamia ja alueellisia toimia järjestäytyneen rikollisuuden vähentämiseksi sekä tuetaan Afganistanin kansallisen huumausaineita koskevan toimintasuunnitelmaan täytäntöönpanoa. ·Lujitetaan Afganistanin pyrkimyksiä torjua rahanpesua ja terrorismin rahoitusta kansainvälisten, erityisesti rahanpesun ja terrorismin rahoittamisen vastaisen toimintaryhmän (FATF), normien mukaisesti. ·Tuetaan pyrkimyksiä saada laiton kaivostoiminta supistumaan merkittävästi. ·Tuetaan turvallisuusalan uudistuksen siviilinäkökohtia hallituksen etenemissuunnitelman mukaisesti, kuten poliisin ammattimaistamista ja korruption vastaisten toimien tehostamista, sekä korruption torjuntaa tällä alalla.

2.2. Demokratian, oikeusvaltioperiaatteen ja ihmisoikeuksien lujittaminen sekä hyvän hallintotavan ja naisten vaikutusvallan vahvistamisen edistäminen Lujitetaan demokraattista valvontaa kansallisella, maakunnallisella ja paikallisella tasolla; tuetaan uskottavien, kaikille avointen ja läpinäkyvien vaalien järjestämistä; tehostetaan keskeisten instituutioiden ja hallintojärjestelmien valmiuksien kehittämistä; lujitetaan oikeusvaltiota ja oikeuslaitosta ja suojellaan ja edistetään ihmisoikeuksia, erityisesti naisten ja lasten oikeuksia, myös rauhanprosessin yhteydessä. Vaikka myönteistä kehitystä on tapahtunut ja viranomaiset ovat sitoutuneet edistämään ihmisoikeuksia, ihmisoikeustilanne on edelleen epävarma, erityisesti naisten ja lasten sekä ihmisoikeuksia puolustavien henkilöiden osalta. Lisäksi demokratian periaatteiden noudattamiseen ja demokraattiseen valvontaan liittyy edelleen haasteita. Demokraattiset instituutiot ovat usein heikkoja, ja niiden toimintaa haittaavat korruptio ja läpinäkymätön päätöksenteko. Näiden puutteiden korjaamisen tärkeimpiä osatekijöitä ovat demokratian periaatteiden täytäntöönpanon varmistaminen, oikeusvaltion lujittaminen sekä ihmisoikeuksien suojelun edistäminen. Afganistanin on lujitettava demokraattisia instituutioitaan ja demokraattista valvontaa sekä parannettava julkisten palvelujen laatua. Valtionhallinnon täydennykseksi ja sen vastuuseen saattamiseksi tarvitaan monipuolista ja riippumatonta tiedonvälitystä sekä moniarvoista ja aktiivista kansalaisyhteiskuntaa. Naisten osallistumisen ja edustuksen lisääminen kaikenlaisissa julkisissa tehtävissä on ratkaisevan tärkeää. Lisäksi olisi jatkettava oikeusvaltioperiaatteen kunnioittamiseen tähtäävää työtä, johon sisältyy myös toimivan virallisen oikeusjärjestelmän, korruption vähentämisen ja laajemman vastuuvelvollisuuden edistäminen. Demokraattisten käytäntöjen ja arvojen lujittamiseksi tarvitaan uskottavat, kaikille avoimet ja läpinäkyvät vaalit, joiden tulokset saavat kaikkien afganistanilaisten laajan hyväksynnän. Luottamusta demokraattisiin prosesseihin kokonaisuudessaan voidaan rakentaa toteuttamalla vaaliuudistus, johon sisältyy myös petosten vähentämiseen tähtäävien mekanismien täytäntöönpano. Lisäksi tukea on aiheellista kohdentaa kokoontumisvapauden ylläpitämiseen, sananvapauden vahvistamiseen ja tiedotusvälineiden vapauden tukemiseen. Rauhanprosessin yhteydessä on olennaista myös saada loppumaan vakaviin sotarikoksiin ja ihmisoikeusloukkauksiin syyllistyneiden rankaisemattomuuden kulttuuri. Tällaiset toimenpiteet auttavat varmistamaan, että Afganistanin demokraattiset instituutiot vahvistuvat ja että palvelujen tarjonta kansalaisille laajenee ja paranee. EU:n Afganistanissa toteuttamissa toimissa painotetaan erityisesti oikeusvaltioperiaatteen kehittämistä, ihmisoikeuksia, demokratian lujittamista ja hyvän hallintotavan edistämistä. EU seuraa tiiviisti näiden alojen kehitystä ja tarjoaa tukea ja apua. Näitä aloja koskevia kattavia keskusteluja käydään vuosittain paikallisten ihmisoikeusvuoropuhelujen yhteydessä, ja niitä kehitetään edelleen kohti järjestelmällistä vuoropuhelua kumppanuutta ja kehitystä koskevan yhteistyösopimuksen mukaisesti. Nämä painopistealueet on sisällytetty myös EU:n kehitysapuun. EU:n aloitteisiin tällä alalla olisi sisällyttävä seuraavia osa-alueita: ·Tuetaan naisia, rauhaa ja turvallisuutta koskevan YK:n turvallisuusneuvoston päätöslauselman 1325 täytäntöönpanemiseksi laaditun kansallisen toimintaohjelman, naisten taloudellisen vaikutusvallan vahvistamisen ohjelman ja kansalaisten perusoikeuskirjan täytäntöönpanoa koko maassa. ·Tuetaan naisiin kohdistuvan väkivallan poistamista koskevan lain sisällyttämistä rikoslainsäädäntöön ja erityisen naisiin kohdistuvaa väkivaltaa käsittelevän oikeuslaitoksen osaston perustamista sekä sellaisten toimenpiteiden hyväksymistä, joilla pyritään torjumaan sukupuolista häirintää. ·Tuetaan lastensuojelun kehittämistä muun muassa lapsia koskevan kattavan lain ja lastensuojelua koskevan kansallisen toimintasuunnitelman laatimiseksi ja hyväksymiseksi. ·Tuetaan korruption torjuntaa yleisesti ja korruption vastaista kansallista strategiaa. ·Tehostetaan yhteistyötä Afganistanille maksettuihin EU:n varoihin vaikuttavien petosten torjumiseksi. ·Lisätään yleistä tietoisuutta vaalien merkityksestä ja tuetaan muuta kansalaiskasvatusta vaaleihin liittyvistä kysymyksistä. ·Lisätään vaaleihin osallistumista, erityisesti naispuolisten äänestäjien ja heikossa asemassa olevien väestöryhmien osalta. ·Tuetaan keskeisiä vaalielimiä (riippumaton vaalilautakunta ja vaalivalituslautakunta) ja vaalilainsäädännön ja -määräysten laatimista; huolehditaan petostentorjunnasta ja vaaliprosessin rehellisyyden lujittamisesta sekä kansallisten ja kansainvälisten tarkkailijoiden suorittamasta riippumattomasta vaalivalvonnasta; vahvistetaan vaaleja koskevaa riidanratkaisujärjestelmää. ·Tarjotaan jatkuvaa tukea tehokkaalle oikeusjärjestelmälle sekä lain ja järjestyksen järjestelmälle. Tähän sisältyy tuki oikeusjärjestelmän osa-alueiden uudistuksille oikeusvaltioperiaatteen pohjalta ja sellaisten kansallisten siirtymävaiheen oikeusjärjestelyjen kehittämiselle, joihin sisältyy rankaisemattomuuden lopettaminen, erityisenä painopisteenä uhrien oikeudet. ·Kohdennetaan jatkuvaa tukea siviilipoliisin kehittämiselle tehokkaammaksi, joustavammaksi ja läpinäkyvämmäksi, muun muassa tukemalla institutionaalisia uudistuksia ja valmiuksien kehittämistä ja hyödyntämällä vuonna 2016 päättyneestä EUPOL-operaatiosta saatuja kokemuksia. ·Kehitetään EU:n ja Afganistanin välistä paikallista ihmisoikeusvuoropuhelua kohti jäsenneltyä vuoropuhelua kumppanuutta ja kehitystä koskevan yhteistyösopimuksen mukaisesti. ·Tuetaan Afganistanin riippumatonta ihmisoikeuskomissiota.

·Avustetaan ihmisoikeuslainsäädännön laadinnassa. ·Lisätään Afganistanin instituutioiden tietoisuutta kokoontumis- ja sananvapauden merkityksestä. ·Kannatetaan edelleen kuolemanrangaistuksen käytön moratoriota ja asiaa koskevien kansainvälisten yleissopimusten ratifioimista. ·Jatketaan tukea kidutuksen ja kaltoinkohtelun torjuntatoimille ja vahvaa kannatusta kidutuksen vastaisen yleissopimuksen valinnaisen pöytäkirjan ratifioimiselle. ·Parannetaan vuoropuhelua ja yhteistyötä Kansainvälisen rikostuomioistuimen kanssa ja edistetään sen tehokasta toimintaa EU:n ja Afganistanin kumppanuutta ja kehitystä koskevassa yhteistyösopimuksessa (8 artikla) ilmaistun yhteisen sitoumuksen mukaisesti. ·Jatketaan tukea Afganistanin kansalaisyhteiskunnan valmiuksien kehittämiselle. ·Lujitetaan korruption ja petosten torjuntaa, muun muassa tukemalla korruption ja petosten torjunnasta vastaavien instituutioiden toimintaa. 2.3. Taloudellisen ja inhimillisen kehityksen tukeminen Luodaan talouselämälle läpinäkyvät puitteet, joiden avulla voidaan kannustaa investointeihin, hankkia tuloja ja myöntää rahoitusta, vahvistaa selviytymisvalmiuksia ja parantaa (myös heikoimmassa asemassa olevien väestöryhmien) pääsyä terveydenhuollon, koulutuksen ja kohtuuhintaisten, kestävien energiapalvelujen piiriin sekä parantaa alueellisia yhteyksiä. Afganistanin inhimillisen kehityksen indikaattorit lukeutuvat edelleen maailman alhaisimpiin: 36 prosenttia afganistanilaisista elää köyhyydessä. Lähes kaksi kolmasosaa afganistanilaisista on lukutaidottomia. Arviolta 40 prosenttia heistä on työttömänä. Tilanne on tämä huolimatta talousuudistusten viimeaikaisesta etenemisestä, joka on lisännyt valtion tuloja, ja talouden puitteiden kehittymisestä Afganistanin liityttyä Maailman kauppajärjestöön vuonna 2016. Köyhyysriski on kasvanut naapurimaista palaajien suuren määrän, konflikteista johtuvan pakkomuuton, ilmastonmuutoksen vaikutusten ja luonnonkatastrofien seurauksena. Näiden ongelmien ratkaisemiseksi Afganistanin hallitus sitoutui Brysselin Afganistan-konferenssissa kattavaan uudistusohjelmaan. Kumppanuuden ytimenä on Afganistanin kansallinen rauhanrakentamis- ja kehittämisohjelma, joka täydentää omavaraisuutta keskinäisen vastuun avulla koskevaa puiteasiakirjaa. Vastikään laadituissa kansallisissa painopisteohjelmissa tämä kehys muunnetaan alakohtaisiksi tavoitteiksi ja politiikkatoimiksi, joissa keskitytään kriittisiin kysymyksiin, kuten palvelujen tarjoamiseen kansalaisten perusoikeuskirjan mukaisesti, naisten taloudellisen vaikutusvallan vahvistamiseen, maatalouteen, kaupunkikehitykseen ja kansalliseen infrastruktuuriin. Afganistanin talouden kehittämisen kannalta avainasemassa on yksityisen sektorin lujittaminen. On tärkeää huolehtia siitä, että sääntelykehys mahdollistaa yksityisen sektorin kasvun vahvistamisen ja sijoittajien luottamuksen paranemisen. Talouden kehityksessä keskeinen merkitys on maatalousalalla. Jotta saadaan aikaan työpaikkojen luomiseen ja kansallisten tulojen kasvuun tarvittavaa talouskasvua, ratkaisevaa on selviytymiskyvyn parantaminen, myös suhteessa vaikutuksiin, joita ilmastonmuutoksella on maaseudun talouteen. Edistyminen näillä aloilla vähentäisi köyhyyttä, parantaisi toimeentuloa ja peruspalvelujen (etenkin terveydenhuollon ja koulutuksen) tarjoamismahdollisuuksia sekä vauhdittaisi sosiaalista ja inhimillistä kehitystä, sillä Afganistanin kehitystaso on selvästi matalampi kuin ympäröivällä alueella. Sukupuolten epätasa-arvon korjaamisen ja naisten oikeuksien vahvistamisen on pysyttävä keskeisellä sijalla kaikissa pyrkimyksissä edistää kestävää kehitystä. Maaseudun elinkeinojen lisäksi Afganistanilla on huomattavaa potentiaalia kehittää kaivannaisteollisuutta. Näiden luonnonvarojen avulla pitäisi myös olla mahdollista rakentaa osallistavaa taloutta, ja niiden olisi hyödytettävä kansallista kehitystä oikeudenmukaisella tavalla. Sen vuoksi kaivosalan hallinnoinnin parantaminen ja kaivannaisteollisuuden hallinnon täyden läpinäkyvyyden varmistaminen ovat tärkeitä näkökohtia sen varmistamiseksi, että väestö hyötyy kyseisistä luonnonvaroista täysimääräisesti. Afganistanin talouden elvyttämisen ja vakauden edistämisen kannalta merkittävässä osassa voisi olla myös alueellisen ja kansainvälisen talouden ja kaupan alan yhteistyön tehostaminen. Sen vuoksi ratkaisevassa asemassa ovat aloitteet, joilla parannetaan alueellisia yhteyksiä ja mahdollistetaan kaupan lisääminen koko alueella tukemalla kauttakulku-, liikenne- ja energiakäytäviä. EU:n olisi tuettava seuraavia osa-alueita: ·Pannaan täytäntöön Afganistanin kansallinen rauhanrakentamis- ja kehittämisohjelma, jossa esitetään hallituksen strategiset painopisteet, ja muut Brysselin Afganistan-konferenssin suoritteet, myös rauhanrakentamisen alalla. ·Lujitetaan sosiaalisia peruspalveluja, myös heikoimmassa asemassa olevien väestöryhmien ja erityisesti koulutuksen ja terveydenhuollon osalta. ·Vahvistetaan maaseudun elinkeinojen ja maatalouden asemaa tämän hetken tärkeimpänä työpaikkojen luojana ja siihen liittyviä arvoketjuja. ·Toteutetaan elintarvike- ja ravitsemusturvaa koskevia politiikkoja tavoitteena vahvistaa maaseudun yhteisöjen selviytymiskykyä ja estää elintarvikekriisit.

·Vahvistetaan humanitaaristen toimien ja kehitysyhteistyön välisiä yhteyksiä. ·Edistetään kestäviä ja ilmastonmuutokseen sopeuttavia käytäntöjä sekä kestävää maankäyttöä ja vesihuoltoa. ·Tuetaan afganistanilaisten pyrkimyksiä hyödyntää luonnonvarojen kestävän hoidon tarjoamia mahdollisuuksia. ·Lisätään alueellisia yhteyksiä, erityisesti Afganistania koskevan alueellisen taloudellisen yhteistyön konferenssiin ja Istanbulin prosessiin liittyvien luottamusta lisäävien toimenpiteiden yhteydessä, jotta voidaan kehittää kauttakulku-, liikenne- ja energiakäytäviä ja mahdollistaa kaupan kasvu koko alueella. ·Lisätään tuen tehokkuutta ja palautetaan julkisen talouden kestävyys kehittämällä julkista varainhoitoa ja lisäämällä omien tulojen käyttöönottoa hallituksen politiikkojen mukaisesti. Samanaikaisesti tutkitaan edelleen mahdollisuuksia antaa tuloksiin suuntautuvien kansallisten painopisteohjelmien mukaista budjettitukea. Varmistetaan molemminpuolinen vastuuvelvollisuus, myös seuraamalla omavaraisuutta keskinäisen vastuun avulla koskevan puiteasiakirjan täytäntöönpanoa ja sen indikaattoreita. ·Vahvistetaan kansainvälisten rahoituslaitosten, kuten Maailmanpankin, Aasian kehityspankin, Euroopan investointipankin ja jäsenvaltioiden kehitysrahoituslaitosten läsnäoloa ja osallistumista, jotta voidaan edistää infrastruktuurin kehittämistä, pk-yritysten toimintaa ja erityisesti kaivosteollisuuden uudistamista muun muassa houkuttelemalla ulkomaisia investointeja. 2.4 Muuttoliikkeeseen liittyvien haasteiden ratkaiseminen Muovataan maailmanlaajuisia ratkaisuja, jotka perustuvat solidaarisuuteen ja jaettuun vastuuseen, jatkamalla ja tehostamalla yhteistyötä asiaankuuluvissa kansainvälisissä kehyksissä ja alueellisissa rakenteissa; pannaan täytäntöön muuttoliikekysymyksiä koskeva EU:n ja Afganistanin yhteinen etenemissuunnitelma; tuetaan toimivan ratkaisun löytämistä Afganistanin kansalaisten pakkomuuton alueelliseen ulottuvuuteen varmistamalla heidän vähittäinen, hallittu, turvallinen ja ihmisarvoinen paluunsa naapurimaista Afganistaniin ja heidän kestävä uudelleenkotouttamisprosessinsa. Heikkenevä turvallisuustilanne, poliittinen epävakaus ja talouskriisi ovat murentaneet kansalaisten luottamusta Afganistanissa. Sen seurauksena yhä useammat ihmiset ovat lähteneet maasta salakuljetusverkostojen lisääntynyttä toimintaa hyödyntäen, millä oli välittömiä vaikutuksia Euroopassa. Afganistanilaiset olivat vuosina 2015 ja 2016 toiseksi suurin EU:hun sääntöjenvastaisesti saapuneiden ryhmä. Samaan aikaan alueellisella tasolla nousi vuonna 2016 esiin naapurimaihin siirtyneiden Afganistanin kansalaisten tilanne, kun Afganistaniin lähinnä Pakistanista ja Iranista palaavien kansalaisten määrä kasvoi ennennäkemättömiin mittoihin. Tämän myötä Afganistanin valtioon kohdistui merkittävää painetta, joka liittyi palaajien vastaanottamiseen ja kestävään uudelleenkotouttamiseen. Sen myötä on myös virinnyt uudelleen keskustelu tarpeesta löytää paras tapa käsitellä tätä pitkäaikaista kysymystä kansainvälisellä tasolla. Lisäksi suuri määrä Afganistanin kansalaisia on joutunut siirtymään maan sisällä, mikä johtuu suurelta osin konfliktitilanteesta, mutta myös luonnonkatastrofeista ja ilmastonmuutoksesta. EU on reagoinut tähän kehitykseen edistämällä muuttoliikettä koskevaa kokonaisvaltaista lähestymistapaa, jossa keskitytään sekä lyhyen aikavälin tarpeisiin ja pitkän aikavälin näkymiin. EU on sitoutunut jatkamaan tukea Afganistanille hallittujen muuttoliikepolitiikkojen laatimiseksi muun muassa siten, että puututaan sääntelemättömän muuttoliikkeen ja pakkomuuton perimmäisiin syihin. Tähän pyritään lisäämällä tukea talouden kehittämiselle ja huolehtimalla maahan palaavien Afganistanin kansalaisten kestävästä uudelleenkotouttamisesta. Siihen sisältyy maan sisällä siirtymään joutuneiden sekä Euroopasta ja naapurimaista, lähinnä Pakistanista ja Iranista, palaavien Afganistanin kansalaisten suojelu ja kestävä uudelleenkotouttaminen. Jotta voitaisiin tehostaa poliittista yhteistyötä monien yhteistä huolta aiheuttavien kysymysten suhteen, EU ja Afganistan sopivat lokakuussa 2016 muuttoliikekysymyksiä koskevasta yhteisestä etenemissuunnitelmasta. Yhteinen etenemissuunnitelma kattaa laittomien muuttajien palauttamisen, takaisinoton ja uudelleenkotouttamisen, tiedotus- ja valistustoimet sekä ihmissalakuljetuksen ja ihmiskaupan torjunnan. Sen täydennykseksi useat EU:n jäsenvaltiot ovat laatineet kahdenvälisiä yhteisymmärryspöytäkirjoja. EU:n ja Afganistanin yhteinen työryhmä seuraa yhteisen etenemissuunnitelman täytäntöönpanoa. Joulukuussa 2016 Afganistan hyväksyi maahan palaajia ja maan sisällä siirtymään joutuneita henkilöitä koskevan toimintakehyksen, jossa määriteltiin näiden henkilöiden kestävän kotouttamisen kannalta tärkeimmät toimet. EU:n muuttoliikettä koskeviin aloitteisiin olisi sisällyttävä käynnissä olevien toimien ja toimenpiteiden pohjalta seuraavassa esitettäviä osa-alueita. Kahdenvälinen taso: ·Pannaan täysimääräisesti täytäntöön muuttoliikekysymyksiä koskeva EU:n ja Afganistanin yhteinen etenemissuunnitelma ja EU:n jäsenvaltioiden ja Afganistanin välillä tehdyt kahdenväliset yhteisymmärryspöytäkirjat. ·EU ja Afganistan tarkastelevat yhteisen etenemissuunnitelman täytäntöönpanon tulosten perusteella ja kumppanuutta ja kehitystä koskevan yhteistyösopimuksen määräysten mukaisesti mahdollisuutta neuvotella takaisinottosopimus. ·Tuetaan puuttumista laittoman muuttoliikkeen ja pakkomuuton perimmäisiin syihin, jotta voitaisiin luoda tilanne, jossa Afganistanin kansalaisille on tarjolla muitakin vaihtoehtoja kuin laiton muuttaminen. ·Tuetaan ja helpotetaan EU:sta ja EU:n ulkopuolisista maista (kuten Pakistanista ja Iranista) palaavien henkilöiden kestävää uudelleenkotouttamista yhteisölähtöisen lähestymistavan avulla, jossa kiinnitetään erityistä huomiota sosiaaliseen yhteenkuuluvuuteen ja vastaanottavissa yhteisöissä mahdollisesti syntyviin jännitteisiin, tarjotaan ammattikoulutusta ja toteutetaan toimia työpaikkojen luomiseksi ja markkinoille pääsemiseksi, muun muassa maatalouden ja käsiteollisuuden alalla, ja tuetaan yritysten perustamista ja ulkomailla hankittujen taitojen ja pätevyyden käyttöä, jotta maahan palaavat Afganistanin kansalaiset voidaan kotouttaa, vaikka talous on haavoittuva ja työttömyys korkeaa. ·Tuetaan ihmiskaupan ja ihmisten salakuljetuksen torjuntaa, muun muassa tehostetun rajavalvonnan avulla.